IECHYD MEDDWL, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Iechyd Meddwl (Darpariaeth Ranbarthol) (Cymru) 2012. 2 Daw'r Rheoliadau hyn i rym— a i'r graddau y maent yn ymwneud â darpariaeth ranbarthol ar gyfer Rhan 1 o'r Mesur, yn union ar ôl i adran 45 (Rhan 1: y pŵer i sicrhau darpariaeth ranbarthol) o'r Mesur ddod i rym ar 8 Mai 2012; a b at bob diben arall, yn union ar ôl i adran 46 (Rhan 3: y pŵer i sicrhau darpariaeth ranbarthol) o'r Mesur ddod i rym ar 6 Mehefin 2012. 3 Mae'r Rheoliadau hyn yn gymwys o ran Cymru. Dehongli 2 Yn y Rheoliadau hyn, ystyr “y Mesur” (“ the Measure ”) yw Mesur Iechyd Meddwl (Cymru) 2010. Darpariaeth ranbarthol ar gyfer Rhan 1 o'r Mesur 3 1 Yn ddarostyngedig i baragraff (4), er mwyn sicrhau darpariaeth ranbarthol yn unol â'r hyn a ddarperir yn adran 45 o'r Mesur mae Rhan 1 (gwasanaethau cymorth iechyd meddwl sylfaenol lleol) o'r Mesur wedi ei datgymhwyso o ran ardaloedd yr awdurdodau lleol a nodir yn Atodlen 1 i'r Rheoliadau hyn. 2 Yn ddarostyngedig i baragraff (4), mae Rhan 1 ac i'r graddau y mae angen hynny mae Rhannau 5 (cyffredinol) a 6 (amrywiol ac atodol) o'r Mesur wedi eu cymhwyso o ran ardaloedd cyfun yr awdurdodau lleol a nodir ac a grwpir gyda'i gilydd fel rhanbarthau yng ngholofn 1 o'r tabl yn Atodlen 2 i'r Rheoliadau hyn. 3 At ddibenion Rhan 1 o'r Mesur mae'r partneriaid iechyd meddwl lleol i bob rhanbarth wedi eu dyrannu yng ngholofn 2 o'r tabl yn Atodlen 2 i'r Rheoliadau hyn. 4 Nid yw adrannau 6 (dyletswyddau i gynnal asesiadau iechyd meddwl sylfaenol: atgyfeiriadau ar gyfer cleifion cofrestredig mewn gofal sylfaenol), 7 (dyletswyddau i gynnal asesiadau iechyd meddwl sylfaenol: atgyfeiriadau gofal sylfaenol eraill) ac 8 (dyletswyddau i gynnal asesiadau iechyd meddwl sylfaenol: atgyfeiriadau gofal iechyd meddwl eilaidd) wedi eu datgymhwyso at ddibenion paragraff (1) nac wedi eu cymhwyso at ddibenion paragraff (2) ac eithrio i'r graddau y maent yn ymwneud â'r cynllun y cyfeirir ato yn adran 2(4) neu 2(5) (cynlluniau ar y cyd ar gyfer darparu gwasanaethau cymorth iechyd meddwl sylfaenol lleol) i'r rhanbarth yn adrannau 7(6) ac 8(2) a (5). Darpariaeth ranbarthol ar gyfer Rhan 3 o'r Mesur 4 1 Yn ddarostyngedig i baragraff (4), er mwyn sicrhau darpariaeth ranbarthol yn unol â'r hyn a ddarperir yn adran 46 o'r Mesur mae Rhan 3 (asesiadau ar ddefnyddwyr blaenorol o wasanaethau iechyd meddwl eilaidd) o'r Mesur wedi ei datgymhwyso o ran ardaloedd yr awdurdodau lleol a nodir yn Atodlen 1 i'r Rheoliadau hyn. 2 Yn ddarostyngedig i baragraff (4), mae Rhan 3 ac i'r graddau y mae angen hynny mae Rhannau 5 (cyffredinol) a 6 (amrywiol ac atodol) o'r Mesur wedi eu cymhwyso o ran ardaloedd cyfun yr awdurdodau lleol a nodir ac a grwpir gyda'i gilydd fel rhanbarthau yng ngholofn 1 o'r tabl yn Atodlen 2 i'r Rheoliadau hyn. 3 At ddibenion Rhan 3 o'r Mesur mae'r partneriaid iechyd meddwl lleol i bob rhanbarth wedi eu dyrannu yng ngholofn 2 o'r tabl yn Atodlen 2 i'r Rheoliadau hyn. 4 Nid yw adrannau 19 (trefniadau ar gyfer asesu defnyddwyr blaenorol o wasanaethau iechyd meddwl eilaidd), 22 (hawl i asesiad) a 29 (penderfynu man preswylio arferol), wedi eu datgymhwyso at ddibenion paragraff (1) nac wedi eu cymhwyso at ddibenion paragraff (2) i'r graddau y maent yn ymwneud â'r canlynol— i hawl oedolyn i gael asesiad; a ii penderfynu man preswylio arferol yr oedolyn hwnnw er mwyn sefydlu'r hawl i gael asesiad ar y sail bod man preswylio arferol yr oedolyn hwnnw mewn ardal awdurdod lleol. Lesley Griffiths Y Gweinidog Iechyd a Gwasanaethau Cymdeithasol, un o Weinidogion Cymru 8 Mai 2012